娜塔莎里察遜

娜塔莎里察遜，係英國女演員，1986年出道，代表作有《魂斷仲夏夜》嘅瑪麗雪梨、舞台劇《歌廳》同埋《天生一對》，1998年攞過東尼獎嘅最佳音樂劇女主角，2009年因為滑雪意外而死。

生平

家族 
娜塔莎里察遜出身於電影世家，老豆東尼里察遜係一位幾出名嘅電影導演，代表作係1963年嘅《風流劍客走天涯》，而呢套片仲令佢攞到奧斯卡金像獎最佳影片；阿媽雲尼莎烈姬芙係資深女演員，代表作為《春光乍現》、《茱莉婭》等等，攞過奧斯卡最佳女配角、艾美獎最佳女主角同埋女配角、金球獎最佳女配角同埋東尼獎最佳舞台劇女主角；細妹朱莉里察遜都係演員，代表作為《凹/凸容醫》；而阿公米高烈姬芙都係演員。

經歷 

娜塔莎里察遜1963年響倫敦出世，有兩個細妹朱莉同埋嘉芙蓮，原名娜塔莎珍里察遜。

響1986年，娜塔莎里察遜正式出道，同年憑住《魂斷仲夏夜》嘅瑪麗雪梨一炮而紅，兩年之後又出咗另一個代表作《紅色鐵金剛勇破爆炸黨》嘅派翠西亞赫茲。1990年，佢同製片人羅拔霍士結婚，但係響1992年就離婚。而響1991年，老豆東尼里察遜因為愛滋病而過身，所以娜塔莎里察遜之後籌款籌咗成幾百萬，而所有籌返嚟嘅錢就全部捐畀美國愛滋病研究基金，一齊對抗愛滋病。

1993年，佢憑住舞台劇《安妮克莉絲蒂娜》攞到劇院世界獎。第二年，佢同愛爾蘭男演員里安納遜結婚。1998年，佢以舞台劇《歌廳》攞到東尼獎嘅最佳音樂劇女主角。但係進入千禧年代之後，娜塔莎里察遜嘅代表作少咗。

響2009年3月16號，娜塔莎里察遜響加拿大蒙特利爾一個滑雪場上面唔小心跌親，初時仲行得走得，但係返翻去酒店之後頭痛得好犀利，畀人緊急送去響曼克頓Lenox Hill醫院。雖然全部屋企人都過嚟醫院陪佢，但娜塔莎里察遜響3月18號死咗，終年四十五歲。

屋企 
第一任：羅拔霍士

第二任：里安納遜

大仔：米高納遜
 細仔：丹尼爾納遜

攷 

英國女演員